חגוי ערך את הופעת הבכורה שלו בנבחרת תוניסיה באוגוסט 2003, במשחק ידידות מול נבחרת גינאה. בשנת 2004, היה חגוי חלק מסגל נבחרת תוניסיה לגביע אפריקה לאומות 2004, שנערך במדינתו תוניסיה. חגוי פתח בכל ששת המשחקים של תוניסיה בטורניר, והיה השחקן הצעיר ביותר בסגל הנבחרת, שזכתה לבסוף בתואר, לאחר ניצחון 2-1 בגמר על נבחרת מרוקו. באותה שנה השתתף חגוי עם הנבחרת האולימפית של תוניסיה באולימפיאדת אתונה (2004), שם שיחק בשלושת משחקי הנבחרת בשלב הבתים, אותו סיימה תוניסיה במקום השלישי והודחה.